Ek gee altyd vir jou wonderlike nuus op ‘n Vrydag. Hierdie keer is die wonderlike nuus dat Die Groot Boerekosboek 2 tans gedruk word, alles is op skedule en soos dinge nou staan, sal dit die eerste week in Julie uitgepos word. Ek sal jou op hoogte van sake hou.
Die resepte word hier in my kombuis getoets en afgeneem in my omgewing. Ek gebruik net natuurlike lig en niks word gestileer nie. Alles is soos dit is. Ek hou van kos op my bord, nie ‘n kunswerk nie. En buitendien moet die kos toeganklik wees, jy moenie dink dis bokant jou vuurmaakplek nie.
Soms knor dit maar, soos die dag toe ek op die stoep afneem, oor dit te donker in die huis is. Die wind waai woes en toe ek later na die foto’s kyk, lê die pietersielie op die tafel, pleks van op die bord – en die neutmuskaat het heeltemal verdwyn.
Dit het ook dikwels gebeur dat die kos te lekker lyk en ons dit opeet voor ek dit kon afneem! Môre moet ek die hele spulletjie weer kook. Dis dan wanneer jy agterkom jy het nie meer al die bestanddele nie…
Daar’s nog ‘n paar ander tegniese dinge en dan word die boek gedruk. Ek laat druk in die buiteland, anders sou dit onbetaalbaar duur wees.
Jy vat daai gewigtige pakkie (my boeke is nie effentjies nie) huis toe en maak dit oop en in jou hande lê jou boek in al sy mooiheid en al sy kleur en sy nostalgie en sy lekkerte.
Sit die lamsblad op die groente in die pot. Die twee helftes van die knoffelbol word so heel ingesit. Giet die vleisaftreksel in die oondskottel, sit die deksel op en steek vir ongeveer 3 uur in die oond teen 140 °C. Haal die deksel af en braai nog ’n uur, tot alles mooi bruin is. Die vleis sal murgsag wees en van die been afval.
Jy kan die hele besigheid natuurlik in jou platboom swartpot maak, sit sommer so ‘n paar koletjies op die deksel ook.
Helena bedien die boud met gepekelde suurlemoen en die resep daarvoor word in Die Groot Boerekosboek 2 gegee, wat in Julie verskyn. Gie-gie, ek het dit nie eintlik vir bemarking bedoel nie, maar nou weet jy om dit te bestel.